b'\n_START_ARTICLE_\nGraiby\xc4\x8di\xc5\xb3 pilkapynas\n_START_PARAGRAPH_\nGraiby\xc4\x8di\xc5\xb3 pilkapynas ir kapinynai \xe2\x80\x93 pr\xc5\xabs\xc5\xb3 pilkapynas ir du kapinynai Sembos pusiasalyje, 3\xc2\xa0km \xc4\xaf pietvakarius nuo Girmavos miestelio, prie Graiby\xc4\x8di\xc5\xb3 kaimo (\xc5\xbduvinink\xc5\xb3 apskritis, nuo 1946 m. rus. \xd0\xa0\xd1\x83\xd1\x81\xd1\x81\xd0\xba\xd0\xbe\xd0\xb5 \xe2\x80\x93 Ruskoje, Zelenogradsko rajonas, Kaliningrado sritis).\n_START_SECTION_\nTyrimai\n_START_PARAGRAPH_\n\xc4\xae rytus nuo kaimo buvo du pilkapiai, datuojami ankstyvuoju gele\xc5\xbeies am\xc5\xbeiumi. Suardyti. I\xc5\xa1 j\xc5\xb3 \xc4\xaf Karaliau\xc4\x8diaus muziej\xc5\xb3 \xe2\x80\x9ePrussia\xe2\x80\x9c pateko urnos fragment\xc5\xb3 ir du \xc5\xbealvariniai smeigtukai. Pirmasis kapinynas yra Girmavos up\xc4\x97s kairiajame krante. 1884 m. ir 1886 m. j\xc4\xaf tyrin\xc4\x97jo Georgas Bujakas ir Johanas Heidekas, 1903 m. tyr\xc4\x97 Adalbertas Becenbergeris ir Emilis Holakas. Rasti 485 kapai. Mirusieji laidoti sudeginti urnose su gausiomis \xc4\xafkap\xc4\x97mis. IV a. \xe2\x80\x93 V a. kapuose urnos iki 0,5 m auk\xc5\xa1\xc4\x8dio. Dauguma kap\xc5\xb3 apd\xc4\x97ti akmenimis. Rasta daug papuo\xc5\xa1al\xc5\xb3 \xe2\x80\x93 daugiausia segi\xc5\xb3 (157), dir\xc5\xbeo sag\xc4\x8di\xc5\xb3 ir apkal\xc5\xb3, apyranki\xc5\xb3, antkakli\xc5\xb3, \xc5\xbeied\xc5\xb3, stiklo, gintaro ir emalio karoli\xc5\xb3; ginkl\xc5\xb3 (ietigali\xc5\xb3, kovos peili\xc5\xb3-durkl\xc5\xb3, antskryd\xc5\xbei\xc5\xb3), darbo \xc4\xafranki\xc5\xb3 (pjautuv\xc5\xb3, kirvi\xc5\xb3, yl\xc5\xb3, verpstuk\xc5\xb3), \xc5\xbealvarini\xc5\xb3 ind\xc5\xb3, sidabrin\xc4\x97 antkakl\xc4\x97, \xc5\xbeieduot\xc5\xb3j\xc5\xb3 ir \xc5\xbevaig\xc5\xbedine kojele segi\xc5\xb3, Antonin\xc5\xb3 dinastijos (96-192 m.) Trajano, Hadriano, Antonino Pijaus, Faustinos I, Marko Aurelijaus ir Faustinos II imperatori\xc5\xb3 ir j\xc5\xb3 \xc5\xbemon\xc5\xb3 rom\xc4\x97ni\xc5\xa1k\xc5\xb3 monet\xc5\xb3. Itin retas archeologinis radinys \xe2\x80\x93 atve\xc5\xbetin\xc4\x97 Panonijos (Romos provincija) seg\xc4\x97. Kapinynas datuojamas I a. \xe2\x80\x93 X a._NEWLINE_\xc4\xae pietry\xc4\x8dius nuo pirmojo kapinyno, \xc5\xbeemumoje, 1990 m. rastas antrasis; j\xc4\xaf tyrin\xc4\x97jo G. Proninas ir M. Smirnova. Mirusieji laidoti nedeginti, keli \xe2\x80\x93 palaidoti kni\xc5\xabbsti, \xc5\xa1alia rasta ir \xc5\xbeirg\xc5\xb3 kap\xc5\xb3. \xc4\xaekapi\xc5\xb3 ma\xc5\xbeai. Kapinynas datuojamas II t\xc5\xabkstantmete\xc4\x8dio prad\xc5\xbeia.'